Zorko Čanadi
Zorko Čanadi (Orahovica, Našice, 25. jul 1925 — Beograd, 24. avgust 2003), učesnik NOR-a i general-pukovnik JNA. U periodu od 1985. do 1987. godine obavljao je funkciju načelnika Generalštaba Jugoslovenske narodne armije.

Biografija 
Rođen je 25. jula 1925. godine u Orahovici. Posle završene osnovne škole, postao je trgovački pomoćnik. Član Savez komunista Jugoslavije postao je krajem 1943. godine. Iste godine stupio je u Narodnooslobodilačku borbu i to u Osamnaestu brigadu NOVJ gde je bio vodni delegat i komesar čete. Od marta 1944. bio je politički komesar baterije, diviziona i bataljona.
 
Od 1945. do 1948. i od 1950. do 1953. bio je na školovanju u Oficirskoj školi, Vojnom učilištu protivavionske artiljerije i Vojnoj akademiji. Ratnu školu JNA završio je 1964. godine. U čin general-majora unapređen je 1972, general-potpukovnika vanredno 1976. i general-pukovnika prevremeno 1982. godine.

U svojoj karijeri obavljao je više štabnih dužnosti i to: načelnik Operativnog odeljenja Operativne uprave Кomande RV i PVO, načelnik PVO komande Pete armije i dr. Više odgovornih dužnosti obavljao je i u vojnim školama: bio je nastavnik, načelnik katedre, načelnik Školskog centra PVO i dr. Generalštabne dužnosti obavljao je u Upravi artiljerije i Upravi PVO Generalštaba JNA, a bio je i načelnik uprave PVO i načelnik Prve uprave, ujedno zamenik načelnika generalštaba JNA. Načelnik štaba i ujedno zamenik komandanta Prve armije bio je od 1974. do 1978. godine, a komandant Pete armije od 1980. do 1985. godine.

U periodu od 1. septembara 1985. do 15. septembara 1987. obavljao je funkciju načelnika Generalštaba Jugoslovenske narodne armije.

Aktivna vojna služba prestala mu je 31. decembra 1987. godine. Preminuo je 24. avgusta 2003. godine u Beogradu.

Reference

Literatura 

 Vojni leksikon. „Vojnoizdavački zavod“ Beograd, 1981. godina.
 

Biografije, Orahovica
Jugoslavenski partizani
Generali JNA
Članovi Centralnog komiteta KPJ-SKJ